বাংলাদেশে যুদ্ধাপরাধের বিচার ও দন্ড কার্যকর নিয়ে দেশীয় ও আন্তর্জাতিক মহলে আলোচনা সমালোচনা চলছেই। পিছিয়ে নেই আন্তর্জাতিক গণমাধ্যমগুলোও। ভারতের প্রভাবশালী ‘দ্য হিন্দু’ পত্রিকার এক সম্পাদকীয়তে বলা হয়, ১৯৭১ সালের ওই বিয়োগান্তক ঘটনায় সরকার ফাঁসি না দিয়ে যাবজ্জীবন কারাদন্ড দিয়ে এ অধ্যায়ের সমাপ্তি টানতে পারে। জামায়াতে ইসলামী নেতা আলী আহসান মোহাম্মদ মুজাহিদ এবং বিএনপি নেতা সালাহউদ্দিন কাদের চৌধুরীর ফাঁসি কার্যকর নিয়ে বুধবার ‘ক্রাইম অ্যান্ড পেনাল্টি ইন বাংলাদেশ’ শিরোনামে সম্পাদকীয়টি ছাপা হয়।